<classify> OFISA Elimu kwa Umma wa Kituo cha Sheria na Haki za Binadamu LHRC, Tito Magoti na mwenzake Theodory Gyan ambaye ni mtaalamu wa masuala ya Teknolojia ya Habari na Mawasiliano Tehama, wamefikishwa katika Mahakama ya Hakimu Mkazi Kisutu, Dar es Salaam wakikabiliwa na mashitaka matatu likiwemo la utakatishaji fedha wa zaidi ya Sh milioni 17.Washitakiwa hao wamefikishwa mahakamani na kusomewa mashitaka mbele ya Hakimu Mkazi Mkuu, Janeth Mtega na Wakili wa Serikali Mwandamizi, Wankyo Simon akisaidiana na Wakili wa Serikali Mkuu, Paul Kadushi, Faraja Nchimbi na Renatus Mkude.Akisoma hati ya mashtaka, Wakili Simon alidai kuwa washtakiwa hao wawili katika tarehe tofauti kati ya Februari 1, 2019 na Desemba 17, 2019 ndani ya Jiji la Dar es Salaam na maeneo mengine ya Tanzania, kwa pamoja na watu ambao hawakuwepo mahakamani, kwa makusudi walishiriki makosa ya kiuhalifu ya kumiliki programu ya kompyuta iliyotengenezwa mahususi kufanya kosa la jinai na kuwawezesha kujipatia kiasi cha Sh 17,354,535.Katika shtaka la pili, Wakili Nchimbi alidai kati ya Februari 1, 2019 na Desemba 17, 2019 kwa nyakati tofauti ndani ya Jiji la Dar es Salaam na maeneo mengine ya Tanzania, washtakiwa hao na wengine ambao hawakuwepo mahakamani, walimiliki programu ya kompyuta iliyotengenezwa mahususi kwa ajili ya kutenda makosa ya jinai.Katika shtaka la tatu, inadaiwa kuwa kati ya Februari 1, 2019 na Desemba 17, 2019 ndani ya Jiji la Dar es Salaam, washtakiwa hao kwa pamoja walijipatia jumla ya Sh 17,353,535 wakati wakijua mapato hayo yametokana na mazalia ya kosa la kushiriki genge la uhalifu.Baada ya kusomewa mashtaka hayo, washtakiwa hawakuruhusiwa kujibu chochote kwa kuwa mahakama hiyo haina mamlaka ya kusikiliza kesi hiyo ya uhujumu uchumi mpaka ipate kibali kutoka kwa Mkurugenzi wa Mashitaka nchini DPP.Upande mashitaka ulidai kuwa upelelezi wa kesi hiyo haujakamilika, hivyo wanaomba tarehe nyingine kwa ajili ya kutajwa.Hakimu Mtega aliahirisha kesi hiyo hadi Januari 7, 2020 itakapotajwa. Washtakiwa wamerudishwa rumande kutokana kesi hiyo kutokuwa na dhamana.  <topic>: KITAIFA 